  Виталий Пронин Сизьым ар пӧламы ӧвӧл ни Россиысь но Удмуртиысь дано артист, «Шулдыр ӝыт» ансамбльлэн кивалтӥсез, маскарчи Анатолий Ушаков. 17-тӥ декабре, Шаркан ёросэ концерт пуктон сярысь вераськыны мыныкуз, шудтэм учыре шедьыса, быриз. Котьма ке но калык сюлэмысь Очей Толя  туннэ но ӧз поты. Ма веранэз ни матысь ӵыжы-выжыосыз сярысь - соос али но уг оско, яратоно адямизы сюйын кӧлэ шуыса. Та но трос мукетыз сярысь туннэ тодаз вае Анатолий Алексеевичлэн выныз, «Алнашский колхозник» газетлэн валтӥсь редакторезлэн воштӥсез Леонид Ушаков. Шоккетон- Газетчилэн улон сыӵе ни - ялан сюрес вылын, ялан утча выль тодматскон. Адямиен вераськон мытыку, аслэсьтыд нимтулдэ поттылытэк уг луы. Гуртоос фамилиме кыло ке, соку ик юало: тон Очей Толилэн ӵыжы-выжыез ӧвӧл-а? Уг танӥськиськы, выныз, шуисько. Ёртыны кутско: тон но сцена вылын Ушаков кадь ик паймытъяськод-а? Юанъёссылэсь акыльтэменым, куд-огезлы вазисько: мон солэсь но зол шудӥсько. Аслам сцена вылэ тубаме но ӧвӧл. Нош паймо: малы адӟеммы ӧвӧл? Вазисько: адӟоды ай.Кытӥ-отӥ йыр но кур луэ вал: агайме ваньзы тодо, нош монэ - нокин уг. Оло, соин но калыкен озьы серекъяй-шоккетӥ. Но со вал Анатолий Алексеевич улэп дыръя. Туннэ маскаръяськыны кыл уггес берыктӥськы ни.Жаляса верано, кулэмез бере гинэ ми соин уката матын луимы. Шонергес вераса, мон али соин малпанам ӵемгес вераськисько. Шайгу дораз лыктӥсько но кенешисько. Улэп дыръяз ваче син пукыны ӧзгес кылдылы уго: милемыз люкылӥзы иськемъёс. Шулдыртон- Семьяямы ми вить нылпи вал. Пичи дыръямы ик со висъяськылӥз шаянгес луэменыз, сцена котыре кыстӥськеменыз. Гуртамы куинь огъёзо Толяос вал: Ванька Толя, Гирой Толя но агае - Очей Толя. Эшъёсыз пӧлын но со котыр ласянь етӥзгес вал. Арганэн но шудыны ӝог дышиз, гужем юлтошъёссэ ӝыт шудонъёсы поттэ ни вал, шулдыр куазен урамын крезьгур кисьтылӥзы.Ми, пиналъёс, люкаськем калыклэсь кепыраськом, нош со пӧлазы кыстӥське, ассэ возьматыны, адямиосты шулдыртыны выре. Сцена вылэ тубыны но со ӧз кышкалля.Быгатонлыкъёссэ адӟыса, дышетӥсьёс мылкыдзэ уката бурдъяллязы, концертъёсы кысканы кутскизы. Огпол, покчи классъёсын визь люкакуз, эктонэ кыскиллям. Кыӵе ке праздник вылэм, лэся. Калык школа тыр люкаськемын. Концертлы шуыса, Анастасия Ивановна нэнэмы Толялы юромо сьӧд сатинлэсь штан вурем. Эшъёсыныз ӵош эктэ ни ай со. Нош резинаез лябгес вылэм, лэся - штанэз весь куашка. Нош агай сое уг но шӧдылы, кожалод - ӝутэ но выльысь эктэ, соиз нош куашка. Учкисьёс кӧтсэс посыса ик гориллям.Нэнэлэн серекъяса верамез но вань: одӥг шузи пи будэтӥськем. Соку ӧз тодылы уго, макем вылэ ӝутӥськоз экеез. Но Анатолий Алексеевичлэсь та кылъёс мылкыдзэ гинэ ӝуто вал. Со шумпотылӥз кадь калыклэсь пӧртэм луэмезлы. Алнаш ёросысь вордскем Куашкам (Юртошур-Какся) гуртысьтымы ик Анатолий Уваров кылбурчилэсь юморескаоссэ лыдӟыны яратэ вал. Огвакытэ туж сак кылзылӥз маскарчи Аркадий Райкинлэсь серемес чуръёсыныз пластинкаоссэ. Солэсь вераськон манерзэ чаклалляз.Адямиос но ӧз паймылэ ни, лэся, кытын сыӵе маскарчи будэ шуыса. Атаймы но милям праздник дыръёсы калыкез шулдыртыны быгатэ вал уго. Кылсярысь, адямилэсь кизэ кутыса, вирсэрлэн шуккемезъя тунам карылӥз, солы олокыӵе но зарни улон сӥзьылӥз. Калык со котырын гур-р-р серекъяса сылоз вал. Милемлы, пиналъёслы, котьку шуылӥз: мыкыртэм йыре сиес поныны капчи. Бурдъяськон - Пичи дыръяз огпол но ӧз шарая, кин луэмез потэ. Но солы дэмлась сюрем, лэся: сцена вылын шудыны быгатӥськод бере, та сюрес вылысьтыд эн кожы ни. Оло тае пеляз понӥз, оло ас сюлэмзэ кылзӥськиз - Алнаш шор ёзо школаез йылпумъяса, ёросысь культура юртэ ик ужаны интыяськиз. Спектакльёсын геройёссэ усто возьматыны быгатэменыз, сое кысканы кутскизы мукет районъёсы концертъёсын. Москвае но удмурт спектаклен вуылӥз. Ваньзэ тае тодыса, кун филармонилэн азьвыл директорез Николай Зубков ӧтиз Анатолий Алексеевичез Иже. Татын агае нырысьсэ люказ удмурт эстрадая коллектив, ачиз луиз концертэз нуись, кырӟась-верась усточи, «Шулдыр ӝыт» ансамбльлэн кивалтӥсез. Николай Зубков агаелэн табыдӟа вормонъёсыныз данъяськиз. Со уго ас вакытаз келяз Анатолий Алексеевичез Ленинградэ тодон-валанзэ муромытыны.Агае огпол но ӧз жаля, артистлэсь сюрессэ бырйиз шуыса. Сценатэк улыны уг быгаты ни вал со. Концертъёсыз вискын аслыз инты ӧз шедьтылы. Учкисьёс сое бурдъяло, азьлань улыны кужым сёто вал, лэся. Со серекъятэ, учкисьёс горо - ог-огзылэсь мылкыдзэс озьы капчиятъязы. Шуэ вал: серекъятыны быгатон - туж секыт уж. Зэмзэ но озьы со. Сцена вылэ огпол тубыку но, мар вераны тодэ уг лыкты ай, нош со отысь ӧз васькалля.Иже улыны выжемез бере Алнаше бертаны ик ӧз ваньмылы ни. ӵемысь вераськылӥм телефон пыр гинэ. «Лёнь, кыӵе улон-вылон Алнашын? Нэнэлэн кыӵе тазалыкез?» Тазьы мытоз вал вераськонзэ.Собере нырысь-валысь машинаез но аслаз ӧй вал. Автобусэн берталляз. Огпол корка пыриз но серектӥз: гуртысь тодмоме, пе, автостанциын пумитай но, воксё паймиз автобусэн ворттылэмелы. Юаз, пе: Ушаков, тон сыӵе куанер шат?!Оло, ӵапак та кылъёс ик басьтытӥзы сое машина. Но соку но дорамы часталы гинэ кожалляз. Ужъёс, пе, трос. Со куспын но Алнашетӥ калтыртыны потэ вал, верасько ай, пе, калыкен, юаллясько улэм-вылэмзы сярысь. Озьы со аслыз выль юморескаослы сюжет утчалляз. Куддыр мон но вераськоназы кемдылӥ. Вить минут кенешо, дас... Мынам сюлэм уг чида: «мон кошки, бертод», шуылӥ. ӝыны час я солэсь ятыр ортче но, ӧсэтӥ мыняса пыре вал ини: киос ик, пе, сьӧдэктӥзы ӟечъяськыса.9-тӥ Май празднике огпол но бертатэк кылемез ӧвӧл. Милям атаймы, Алексей Александрович кык война пыр потэм: финъёсын но, немецъёсын но ожмаськемын. Сое ӟечкыланы одно дыртэ вал. Атаймы кулэм бере но шайвылаз сяська поныны вуылӥз. Отчы памятник но пуктӥз.Туж яратэ вал Куашкам гурт вӧзысь Вуж Каксяе ветлыны - нэнэмы отысь. Сопалась ӵыжы-выжыосынымы кырӟаса, чорыг лым пӧзьтыса, пукыны яратылӥз. Сое но отын туж возьмаллязы: ӵошен серекъяло но улонлэсь секытсэ огдырлы ке но вунэто. Люкиськон- Туннэ ӵемысь тодэ лыктэ 16-тӥ декабрь.  Алнаш-Грак-Кизнер ёросъёстӥ концерт пуктон сярысь вераськыны потэм вылэм Анатолий Алексеевич. Огдырлы дорамы пыраз. Ӝыны час но ӧз пукы, дыртӥсько, пе,  Граке мыноно. Рос-прос вераськыса но ӧм вуттэ. Ӵуказеяз нуназе филармонилэн соку кивалтӥсез Нина Таланова жингыртэ. Сюлэм дырекъяны кутскиз. Малы ай та кузпалыз уг жингырты? Нош солэн ӟигарыз тырмымтэ ни - яратоно адямиез Шаркан сюрес вылын машинаен пазьгиськем шуыса ивор вань кужымзэ быдтэм. Мон но шокчыны ӧй быгаты ни. Соку ик тодэ лыктӥз: толон агай люкиськыны пырам, иське...Берлогес уйвӧт адӟисько. Шайвылын кадь. Мур гу пыдсын кылле. Котыраз калык сылэ, берпум сюрес вылэ келяло. Нош со султӥз но кошкиз, кезьыт, пе, татын.Кулэмез бере моргын кезьыт азьын возиллям, оло, соин но озьы вӧтатӥз монэ.Аръёс ортчемъя кайгу лябомыны кулэ кадь. Нош со монэ весь уг лэзьы. Огезлы шумпотӥсько: Наташа нылыз агаелэсь мытэм сюрессэ азьланьтэ - кырӟа. Галина Платонова нылыныз ӵемысь вуылэ дорамы. Котьку дырто Анатолий Алексеевичлэн шайвылаз. Соос отчы ӵуж сяськаос кизьыса кельто, гужембыт пушъё соос. Зоръёс ӧвӧл дыръя, соос вылэ ву кисьтасько. Сюлмаськон- Сюлэмыз ик чигиськыса, Анатолий Алексеевич вера вал клубъёс сярысь. Уйпал ёросъёсы концертэн, пе, вуиськод но паймиськод: залъёссы выжыкылысь дворецлы укшало. Пыдъёс ик сцена вылысь кошкыны уг ӵыдо. Алнашысь сомында артистъёс, тодмо адямиос потэмын, нош клуб малы ке пуктыны ум быгатӥське. Туала культура юртмылы со туж абдрасал, дыр.ӝожтӥське вал, крезьгуръя инструментъёс уг тырмо шуыса. Аслаз уксёеныз басьтылӥз микрофонъёс но, инструментъёс но. Сотэк кызьы калык азе потод? Огвакытэ репетициос ортчытъяны но интызы йӧнала ӧй вал.Анатолий Алексеевичлэн туж потэ вал Можга пала улыны бертэмез. Иж город уг кельшы вал солы, кекатэ, пе. Галина Платонова кузпалыз но тапалась ук. Эшъёсыз но Можгаын трос.Эшшо одӥг малпанэз вал. Анатолий Уваровен ӵош, пе, книга поттоно. Нырысь агае кулӥз, собере - Уваров. Огзэ но малпанзэ улонэ пыӵатыны ӧз вутты.Елена Сараматова.  